section_heading: Programska osnova
paragraph_text: Središnji dio večernjeg programa je informativna emisija Karlovački obzornik s iscrpnim izvješćima o dnevnim zbivanjima u gradu i regiji. Emisije koje su regionalno orijentirane su Iver, Pokupska kronika i Žumberački zov. Trend TV prati i život većine nacionalnih i vjerskih manjina, osoba s posebnim potrebama, udruga civilnoga društva kao i institucije sa sjedištem u Zagrebu, Kordunu i Karlovcu. U emisijama za manjine teme se obrađuju opširnije nego u redovitom informativnom programu, a uvrštene su i specifične teme kao što su etno baština, kulturne posebnosti i slično. Posebna se važnost daje izvješćivanju o institucionalnom organiziranju i djelovanju manjina.